ธอส.ประกาศขึ้นดอกเบี้ยฝากกู้มีผล2ส.ค.
ธอส.ประกาศขึ้นดอกเบี้ย 2 ขา ด้านเงินฝากขึ้น 0.15 - 0.50% ต่อปี ส่วนเงินกู้ปรับขึ้นอีก 0.25% ต่อปี มีผล 2 ส.ค.
2 ส.ค. 2554

ธอส.ประกาศขึ้นดอกเบี้ย 2 ขา ด้านเงินฝากขึ้น 0.15 - 0.50% ต่อปี ส่วนเงินกู้ปรับขึ้นอีก 0.25% ต่อปี มีผล 2 ส.ค.
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า จากการที่คณะกรรมการนโยบายการเงิน (กนง.) มีมติปรับขึ้นอัตราดอกเบี้ยนโยบาย อีก 0.25% มาอยู่ที่ 3.25% ต่อปี ส่งผลให้สถาบันการเงินในประเทศส่วนใหญ่ ได้ประกาศปรับขึ้นอัตราดอกเบี้ยทั้งเงินฝากและเงินกู้ 
ทั้งนี้  เพื่อให้เป็นไปตามสภาวะตลาด และสามารถแข่งขันได้ ธนาคารจึงได้ปรับขึ้นอัตราดอกเบี้ยเงินฝากประจำ และตั๋วสัญญาใช้เงิน    ทุกประเภทอีก 0.15 - 0.40% ต่อปี มีผลให้อัตราดอกเบี้ยเงินฝากประจำ และตั๋วสัญญาใช้เงิน สำหรับยอดเงินฝากต่ำกว่า 3 ล้านบาท ประเภท 3 เดือน 6 เดือน 1 ปี และ 2 ปี เท่ากับ 2.25 % , 2.50% , 2.75% และ 3.25% ต่อปี  ตามลำดับ 
สำหรับยอดเงินฝากตั้งแต่ 3 ล้านบาทขึ้นไป อัตราดอกเบี้ยเงินฝากประจำ และตั๋วสัญญาใช้เงิน ประเภท  3 เดือน 6  เดือน 1 ปี และ 2 ปี เท่ากับ 2.50% , 2.75% , 3.00% และ 3.50% ต่อปี ตามลำดับ นอกจากนี้ อัตราดอกเบี้ยเงินฝากประจำ และตั๋วสัญญาใช้เงิน ประเภท 3 ปี และ 5 ปี ปรับขึ้นเป็น 3.75% ต่อปี และ 3.85% ต่อปี ตามลำดับ
ด้านเงินฝากประจำสินเคหะ ปรับขึ้นจากเดิม 2.60% ต่อปี เป็น 2.75% ต่อปี กรณีฝากครบ 2 ปี  รับดอกเบี้ยบวกเพิ่มอีก 1.00% เป็น 3.75 % ต่อปี ส่วนเงินฝากกระแสรายวันปรับเพิ่มจากเดิม 0.25% ต่อปี เป็น 0.50% ต่อปี 
รวมทั้งยังได้ปรับอัตราดอกเบี้ยเงินกู้ ธนาคารได้ปรับอัตราดอกเบี้ยเงินกู้สำหรับลูกค้ารายย่อยทั่วไป (MRR) และอัตราดอกเบี้ยเงินกู้ประเภทแฟลตให้เช่า (MLR) อีก 0.25% จากเดิม 6.875% เป็น 7.125% ต่อปี มีผลบังคับใช้ ตั้งแต่วันที่  2 ส.ค. 2554 เป็นต้นไป